钦定古今图书集成/明伦汇编/闺媛典/第037卷 > 皇清一 > 施氏女
## 钦定古今图书集成/明伦汇编/闺媛典/第037卷 > 皇清一 > 施氏女

按《江宁府志》：“施氏女，名寅，其先浦子口人。父益政，避寇家金陵。年十七，许字金陵黄氏子。会婿病甚，其父母急欲得妇以事之，女遂归黄氏，然未成妇也。亲尝汤药，衣不解带者数晨夕。婿卒不起，女悲号求殉不得，乃归父母家，织纴自给。亡何，父领顺治某年横海运，转输不及额，下狱。女闻，谋改装走京师救父。会朝” 命漕挽积逋下所在省会追补益政，遂下江宁府狱。女乃髡发易男子服，携幼弟省父于狱，父仓皇中不识也。女自白，父熟视大恸，狱吏及诸累囚皆泣下，称曰“孝女” 云。自是，女间数日，一偕其弟入视，出则坐斗室，刺绣易米，以供父食。有贵人慕其行，持千金求聘，曰：“归我，我力能出尔父。” 女曰：“救父诚所愿，如辱身何？” 谢之去。亡何，父病且革，女怀牒诣漕司庭，长跪而号泣，请以身代系，出父就医。漕司览牒心动，准保释归。逾一月竟死。死之日，家无一钱。乡里感其孝，醵资以殓。女朝夕上食，叩棺而呼，悲号擗踊，竟以成疾。垂革，犹呼父者三而死。卒年三十有四。诸生黄虞稷、吴渶葬之于分山口郑家庄。